|  |  |  |  |
| --- | --- | --- | --- |
| Rīgā, | 20.07.2022. | Nr. | 15-2/5121 |
| Uz |  | Nr. |  |

**Mārupes novada pašvaldībai**

marupe@marupe.lv

Informācijai:

tapis.palidziba@varam.gov.lv

*Par lokālplānojumu nekustamajiem īpašumiem “Lamberti-1” un Zeltiņu iela 112,*

*Mārupes novadā*

Pamatojoties uz Teritorijas attīstības plānošanas likumā (turpmāk – TAPL) noteikto kārtību, Vides aizsardzības un reģionālās attīstības ministrija (turpmāk – VARAM) informē, ka par lokālplānojumu nekustamiem īpašumiem “Lamberti-1” un Zeltiņu iela 112, Mārupē, Mārupes novadā (turpmāk – Lokālplānojums), līdz 2022.gada 12.jūlijam[[1]](#footnote-3), kas ir tā pārsūdzēšanas termiņa beigu datums, nav saņemti iesniegumi.

Lokālplānojums izstrādāts pamatojoties uz nekustamo īpašumu “Lamberti-1” (platība 1,6 ha) un Zeltiņu iela 112 (platība 0,527 ha) īpašnieku ierosinājuma, ar mērķi grozīt Mārupes novada teritorijas plānojumu 2014.-2026.gadam[[2]](#footnote-4) (turpmāk – Mārupes TP), lai radītu priekšnoteikumus teritorijā jau esošu ražošanas uzņēmumu darbības paplašināšanai un Eiropas Savienības finanšu instrumentu piesaistei uzņēmējdarbības attīstībai. Lokālplānojums 2022.gada 27.aprīlī apstiprināts ar Mārupes novada domes (turpmāk – Dome) saistošajiem noteikumiem Nr.20/2022 “Lokālplānojuma, ar kuru groza teritorijas plānojumu nekustamo īpašumu “Lamberti‑1” (kadastra Nr.8076 003 0440) un Zeltiņu iela 112 (kadastra Nr.8076 003 0604), Mārupē, Mārupes pagastā, Mārupes novadā, teritorijā, Grafiskā daļa un Teritorijas izmantošanas un apbūves noteikumi”[[3]](#footnote-5). Lokālplānojuma platība 2,127 ha, izstrādātājs – SIA “NP TOPO”.

 VARAM ir iepazinusies ar Teritorijas attīstības plānošanas informācijas sistēmas[[4]](#footnote-6) publiskajā daļā ģeoportālā pieejamo Lokālplānojuma dokumentāciju[[5]](#footnote-7) un konstatē sekojošo.

Lokālplānojuma izstrāde uzsākta, pamatojoties uz Domes 2020.gada 4.augusta lēmumu Nr.15 “Par lokālplānojuma izstrādes uzsākšanu teritorijas plānojuma grozījumu veikšanai nekustamo īpašumu “Lamberti-1” (kadastra Nr.8076 003 0440) un Zeltiņu iela 112, (kadastra Nr.8076 003 0604) Mārupē, Mārupes novadā, teritorijai”[[6]](#footnote-8), lai, grozot Mārupes TP nekustamajiem īpašumiem noteikto funkcionālo zonējumu *jauktas centra apbūves teritorija (JC1)* un *autotransporta infrastruktūras objektu teritorija (TR)*, noteiktu funkcionālo zonējumu *jauktas centra apbūves teritorija (JC3)* un *transporta infrastruktūras teritorija (TR6)*.

Lokālplānojumam izstrādāta viena redakcija un tā publiskā apspriešana organizēta no 2022.gada 21.februāra līdz 2022.gada 22.martam[[7]](#footnote-9) atbilstoši Ministru kabineta 2014.gada 14.oktobra noteikumos Nr.628 “Noteikumi par pašvaldību teritorijas attīstības plānošanas dokumentiem” (turpmāk – noteikumi Nr.628) noteiktajai teritorijas attīstības plānošanas dokumentu izstrādes procedūrai un Covid-19 infekcijas izplatības pārvaldības likuma 21.panta trešās daļas nosacījumiem – neklātienes formā (attālināti)[[8]](#footnote-10).

Atbilstoši Ziņojumam par publiskās apspriešanas rezultātiem[[9]](#footnote-11) (turpmāk – Ziņojums) secināms, ka informācija par Lokālplānojuma publisko apspriešanu un tajā ietverto sanāksmi bija pieejama gan pašvaldības tīmekļa vietnē, gan ģeoportālā, gan Mārupes novada pašvaldības informatīvajā izdevumā “Mārupes Vēstis”, gan Mārupes novada pašvaldības *Facebook* kontā. Ar Lokālplānojuma materiāliem bija iespēja iepazīties elektroniski un klātienē, kā arī saņemt konsultācijas attālināti un klātienē, ievērojot noteiktos epidemioloģiskās drošības pasākumus. Publiskā ārtelpā informācija bija pieejama informatīvajās planšetēs pie ieejas pašvaldības administrācijas ēkās un Lokālplānojuma teritorijā. Publiskās apspriešanas sanāksme organizēta 2022.gada 7.martā *ZOOM* platformā un tajā īpaši diskutēts par Bieriņu ielas iespējamo kategorijas maiņu un apbūves attālināšanu no ielas, kā rezultātā redakcionāli precizēta Lokālplānojuma dokumentācija – Paskaidrojuma raksts, teritorijas izmantošanas un apbūves noteikumi (turpmāk – Apbūves noteikumi) un grafiskā daļa, nosakot palielinātu apbūves līnijas platumu tikai Lokālplānojuma teritorijā ar mērķi mazināt apbūves ietekmi uz perspektīvo dzīvojamo apbūvi otrpus ielai.

Balstoties uz Ziņojumā minēto, secināms, ka Covid-19 infekcijas izplatības un pārvaldības likuma 21.panta prasības ir ievērotas.

Noteikumu Nr.628 3.punktā noteiktais termiņš, kurā sistēmā jāievieto pašvaldības lēmumi, kas saistīti ar plānošanas dokumenta izstrādes procesu, kopumā ir ievērots, izņemot Domes lēmumu par Lokālplānojuma izstrādes uzsākšanu, kas sistēmā ievietots mēnesi pēc tā pieņemšanas.

TAPL 24.panta otrā daļa noteic, ka ar lokālplānojumu var grozīt vietējās pašvaldības teritorijas plānojumu, ciktāl lokālplānojums nav pretrunā vietējās pašvaldības ilgtspējīgas attīstības stratēģijai. Atbilstoši 2022.gada 26.janvārī apstiprinātās Mārupes novada ilgtspējīgas attīstības stratēģijas 2022.-2034.gadam[[10]](#footnote-12) telpiskās attīstības perspektīvai, Lokālplānojuma teritorija iekļaujas Mārupes novada urbanizētajā telpā, kurā par vienu no attīstības principiem izvirzīta centralizētu pakalpojumu nodrošināšana, darījumu objektus attīstot uz vietas, veidojot ilgtspējīgu apdzīvojuma struktūru ar potenciālajam iedzīvotāju skaitam atbilstošām komercpakalpojumu apbūves teritorijām, nodrošinot darba vietas un mazinot pārvietošanās nepieciešamību[[11]](#footnote-13).

Lai īstenotu plānoto daudzfunkcionālo darījumu un vieglās ražošanas objekta būvniecību, praktiski visā teritorijā noteikta funkcionālā apakšzona *jauktas centra apbūves teritorija (JC3)*. Iepazīstoties ar Lokālplānojuma Apbūves noteikumiem konstatēts, ka:

1. 4.punktā definēts termins - “papildizmantošana”, pilnībā dublējot Mārupes TP teritorijas izmantošanas un apbūves noteikumu 1.66.apakšpunktu un daļēji pārrakstot Ministru kabineta 2013.gada 30.aprīļa noteikumu Nr.240 “Vispārīgie teritorijas plānošanas, izmantošanas un apbūves noteikumi” (turpmāk – noteikumi Nr.240) 2.20.apakšpunktu, papildus nosakot, ka šis teritorijas izmantošanas veids papildina primāro izmantošanu. Vēršam uzmanību, ka noteikumi Nr.240 nenosaka terminu “primārā” vai “sekundārā” izmantošana, tā vietā lietojot terminus “galvenā izmantošana” un “papildizmantošana”. Apbūves noteikumu 3.punktā jau noteikts, ka papildus piemērojams Mārupes TP, sekojoši, normu pārrakstīšana nav nepieciešama.
2. 26.2.apakšpunktā noteikts apbūves rādītājs – apbūves līnija. Neskatoties uz to, ka Mārupes TP teritorijas izmantošanas un apbūves noteikumu 51.punkts[[12]](#footnote-14) nosaka, ka gadījumā, ja ar lokālplānojumu vai detālplānojumu ir noteikta apbūves līnija, galvenā ēka ir izvietojama uz apbūves līnijas, normatīvais regulējums nenosaka šādu apbūves rādītāju.
3. 27.punktā dota atsauce uz normatīvajiem aktiem insolācijas jomā. Vēršam uzmanību, ka Ministru kabineta 2015.gada 30.jūnija noteikumi Nr.340 “Noteikumi par Latvijas būvnormatīvu LBN 211-15 “Dzīvojamās ēkas””, kas noteica konkrētas prasības insolācijas jomā, zaudējuši spēku spēkā stājoties Ministru kabineta 2021.gada 19.oktobra noteikumiem Nr.693 “Būvju vispārīgo prasību būvnormatīvs LBN 200‑21”, kuros noteiktas prasības dabiskam apgaismojumam dzīvojamām un publiskām ēkām.
4. 31.punktā noteikts pienākums, saules paneļu lietošanas gadījumā, iekļaut tos kopējā ēkas arhitektūrā. Atbilstoši Ekonomikas ministrijas skaidrojumam, saules panelis ir rūpnieciski ražota, lietošanai gatava elektroiekārta, kas tiek uzstādīta un ekspluatēta atbilstoši ražotāja izstrādātajai instrukcijai, ievērojot visus elektrodrošības un ugunsdrošības pasākumus, gan uzstādīšanas, gan ekspluatācijas laikā. Būvniecības regulējums primāri attiecas uz būvju būvniecību, nevis iekārtu ierīkošanu, uzstādīšanu vai izvietošanu būvē. Ja iekārtas (tai skaitā saules paneļa) funkcionēšanas, ierīkošanas vai izvietošanas nodrošināšanai nav nepieciešams veikt būvdarbus (piemēram, pastiprināt nesošās konstrukcijas, izbūvēt jaunus iekšējos inženiertīklus), tad tas nav būvniecības regulējuma jautājums, bet sabiedriskās kārtības un būvju uzturēšanas jautājums.

Atbilstoši TAPL 12.panta pirmajā un trešajā daļā noteiktajam, teritorijas attīstības plānošanas dokumentu, tai skaitā, lokālplānojuma izstrāde, apstiprināšana un tā īstenošanas koordinēšana un uzraudzība ir pašvaldības ekskluzīvā kompetence, un pašvaldība ir atbildīga par attiecīgā teritorijas attīstības plānošanas dokumenta tiesiskumu.

Lokālplānojums ir īstenojams no nākošās dienas, kad šī vēstule publicēta sistēmā, vienlaicīgi ņemot vērā, ka tā īstenošanā nav izvirzāmas īpašas prasības saules paneļu uzstādīšanai.

Papildus aicinām iepazīties ar VARAM tīmekļa vietnē [www.varam.gov.lv](http://www.varam.gov.lv)[[13]](#footnote-15) publicēto metodisko materiālu “Ieteikumi teritorijas plānojumu un lokālplānojumu atbilstībai normatīvo aktu regulējumam” un izmantot to turpmākā plānošanas procesā.

Ar cieņu

valsts sekretāra vietniece I. Oša

Pintele, 67026494

maija.pintele@varam.gov.lv

|  |
| --- |
| ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU |

1. <https://www.vestnesis.lv/op/2022/90.18> [↑](#footnote-ref-3)
2. <https://geolatvija.lv/geo/tapis#document_13> [↑](#footnote-ref-4)
3. Mārupes novada domes 2022.gada 27.aprīļa lēmums Nr.12 “Par lokālplānojuma, ar kuru groza teritorijas plānojumu nekustamo īpašumu “Lamberti-1” (kadastra Nr.8076 003 0440) un Zeltiņu iela 112 (kadastra Nr.8076 003 0604), Mārupē, Mārupes pagastā, Mārupes novadā teritorijā apstiprināšanu un Saistošo noteikumu Nr.20/2022 apstiprināšanu”; <https://tapis.gov.lv/tapis/lv/downloads/138635> [↑](#footnote-ref-5)
4. Ministru kabineta 2014.gada 14.oktobra noteikumu Nr.628 “Noteikumi par pašvaldību teritorijas attīstības plānošanas dokumentiem” 8.punkts. [↑](#footnote-ref-6)
5. <https://geolatvija.lv/geo/tapis#document_23554> [↑](#footnote-ref-7)
6. <https://tapis.gov.lv/tapis/lv/downloads/104967> [↑](#footnote-ref-8)
7. Mārupes novada domes 2022.gada 26.janvāra lēmums Nr.15 “Par Lokālplānojuma, ar kuru groza teritorijas plānojumu nekustamo īpašumu “Lamberti-1” (kadastra Nr.80760030440) un Zeltiņu iela 112 (kadastra Nr.80760030604), Mārupē, Mārupes pagastā, Mārupes novadā, teritorijā, projekta nodošanu publiskajai apspriešanai”; <https://tapis.gov.lv/tapis/lv/downloads/133295> [↑](#footnote-ref-9)
8. Likums “Grozījumi Covid-19 infekcijas izplatības pārvaldības likumā”, kas stājās spēkā 2021.gada 25.martā. [↑](#footnote-ref-10)
9. <https://tapis.gov.lv/tapis/lv/downloads/136914> [↑](#footnote-ref-11)
10. <https://geolatvija.lv/geo/tapis#document_22959> [↑](#footnote-ref-12)
11. Mārupes novada ilgtspējīgas attīstības stratēģijas 2022.-2034.gadam telpiskās attīstības perspektīvas 33 lapa. [↑](#footnote-ref-13)
12. <https://tapis.gov.lv/tapis/lv/downloads/50571> [↑](#footnote-ref-14)
13. <https://www.varam.gov.lv/lv/metodiskie-materiali-teritorijas-attistibas-planosanas-joma> [↑](#footnote-ref-15)